CELEX: 62004CJ0027
Προσφυγή ακυρώσεως
Άρθρο 104 ΕΚ
Κανονισμός (ΕΚ) 1467/97
Σύμφωνο σταθερότητας και αναπτύξεως
Υπερβολικά δημοσιονομικά ελλείμματα
Αποφάσεις του Συμβουλίου δυνάμει του άρθρου 104, παράγραφοι 8 και 9, ΕΚ
Απαιτούμενη πλειοψηφία μη επιτευχθείσα
Αποφάσεις μη ληφθείσες
Προσφυγή κατά των "αποφάσεων περί μη λήψεως, τυπικώς, των προβλεπομένων στις συστάσεις της Επιτροπής μέτρων"
Απαράδεκτο
Προσφυγή κατά των "συμπερασμάτων του Συμβουλίου"

περί οχλήσεως, δηλαδή προκειμένου να συνεχιστεί η κινηθείσα λόγω υπερβολικού ελλείμματος διαδικασία, δεν θα έχει πλέον
ως παράμετρο αναφοράς το περιεχόμενο των συστάσεων που ήδη απευθύνθηκαν δυνάμει του άρθρου 104, παράγραφος 7, ΕΚ προς το οικείο
κράτος μέλος, αλλά των μονομερών δεσμεύσεων αυτού.
Μια τέτοια απόφαση περί αναστολής παραβιάζει τα άρθρα 104 ΕΚ και 9 του κανονισμού 1467/97.
Πρέπει να προστεθεί ότι το Δικαστήριο, δεχόμενο ότι μια εν τοις πράγμασι αναστολή μπορεί να προκύψει απλώς και μόνον από το
γεγονός ότι το Συμβούλιο δεν κατορθώνει να λάβει μια απόφαση την οποία συνέστησε η Επιτροπή, δεν λαμβάνει θέση επί του ζητήματος
αν, κατ’ εφαρμογήν του άρθρου 104, παράγραφος 9, ΕΚ, το Συμβούλιο θα ήταν δυνατό να υποχρεωθεί να λάβει απόφαση οσάκις το
κράτος μέλος εξακολουθεί να μη συμμορφώνεται προς τις συστάσεις δυνάμει του άρθρου 104, παράγραφος 7, ΕΚ, ζήτημα επί του οποίου
δεν καλείται να απαντήσει στο πλαίσιο της παρούσας διαδικασίας.
Τροποποίηση των συστάσεων που διατύπωσε το Συμβούλιο δυνάμει του άρθρου 104, παράγραφος 7, ΕΚ
Σύμφωνα με το άρθρο 104, παράγραφος 13, ΕΚ, συστάσεις δυνάμει του άρθρου 104, παράγραφος 7, ΕΚ μπορούν να διατυπωθούν μόνον
κατόπιν συστάσεως της Επιτροπής. Όπως έχει υπομνησθεί, το Συμβούλιο διαθέτει την εξουσία λήψεως αποφάσεως διαφορετικής από
αυτήν που συνέστησε η Επιτροπή.
Ωστόσο, οσάκις διατυπώνει συστάσεις δυνάμει του 104, παράγραφος 7, ΕΚ, δεν μπορεί να τις τροποποιεί εκ των υστέρων χωρίς νέα
σύσταση της Επιτροπής, δεδομένου ότι αυτή έχει δικαίωμα αναλήψεως πρωτοβουλίας στο πλαίσιο της κινούμενης λόγω υπερβολικού
ελλείμματος διαδικασίας, όπως αναγνωρίζει το Συμβούλιο.
Εν προκειμένω, το Συμβούλιο απηύθυνε τέτοιες συστάσεις προς την Ομοσπονδιακή Δημοκρατία της Γερμανίας στις 21 Ιανουαρίου 2003
και προς τη Γαλλική Δημοκρατία στις 3 Ιουνίου 2003.
Της υιοθετήσεως των συμπερασμάτων του Συμβουλίου δεν προηγήθηκε η διατύπωση συστάσεων της Επιτροπής με σκοπό τη διατύπωση,
βάσει του άρθρου 104, παράγραφος 7, ΕΚ, συστάσεων του Συμβουλίου διαφορετικών από τις προηγούμενες.
Επιπλέον, οι συστάσεις που περιέχουν τα συμπεράσματα αυτά του Συμβουλίου δεν διατυπώθηκαν σύμφωνα με τις λεπτομέρειες που
προβλέπονται για την ψηφοφορία επί των συστάσεων του Συμβουλίου δυνάμει του άρθρου 104, παράγραφος 7, ΕΚ, αλλά σύμφωνα με
τις προβλεπόμενες για την ψηφοφορία προς λήψη αποφάσεως δυνάμει του άρθρου 104, παράγραφος 9, ΕΚ, δηλαδή με τη συμμετοχή στην
ψηφοφορία μόνον των κρατών μελών της ζώνης του ευρώ.
Συνεπώς, η απόφαση περί διατυπώσεως των συστάσεων αυτών του Συμβουλίου, η οποία αντιβαίνει στο άρθρο 104, παράγραφοι 7 και
13, ΕΚ, είναι παράνομη.
Κατά συνέπεια, τα συμπεράσματα του Συμβουλίου που υιοθετήθηκαν αντιστοίχως, ως προς τη Γαλλική Δημοκρατία και ως προς την
Ομοσπονδιακή Δημοκρατία της Γερμανίας πρέπει να ακυρωθούν κατά το μέτρο που περιέχουν απόφαση περί αναστολής της κινηθείσας
λόγω υπερβολικού ελλείμματος διαδικασίας και απόφαση τροποποιούσα τις συστάσεις που είχε διατυπώσει προηγουμένως το Συμβούλιο
κατ’ εφαρμογήν του άρθρου 104, παράγραφος 7, ΕΚ.
Επί των δικαστικών εξόδων
Σύμφωνα με το άρθρο 69, παράγραφος 3, του Κανονισμού Διαδικασίας, το Δικαστήριο μπορεί να κατανείμει τα έξοδα ή να αποφασίσει
ότι κάθε διάδικος φέρει τα δικαστικά του έξοδα, σε περίπτωση μερικής ήττας των διαδίκων ή εφόσον συντρέχουν εξαιρετικοί λόγοι.
Δεδομένου ότι οι διάδικοι ηττήθηκαν μερικώς, πρέπει να αποφασισθεί ότι κάθε διάδικος θα φέρει τα έξοδά του.
Για τους λόγους αυτούς,
ΤΟ ΔΙΚΑΣΤΗΡΙΟ (ολομέλεια)
αποφασίζει:
1)
Η προσφυγή της Επιτροπής των Ευρωπαϊκών Κοινοτήτων, κατά το μέτρο που σκοπεί στην ακύρωση της παραλείψεως του Συμβουλίου της
Ευρωπαϊκής Ενώσεως να λάβει, τυπικώς, τα προβλεπόμενα στις συστάσεις της Επιτροπής μέτρα του άρθρου 104, παράγραφοι 8 και
9, ΕΚ είναι απαράδεκτη.
2)
Ακυρώνει τα συμπεράσματα του Συμβουλίου της 25ης Νοεμβρίου 2003 που υιοθετήθηκαν ως προς τη Γαλλική Δημοκρατία και την Ομοσπονδιακή
Δημοκρατία της Γερμανίας, κατά το μέτρο που περιέχουν απόφαση περί αναστολής της κινηθείσας λόγω υπερβολικού ελλείμματος διαδικασίας
και απόφαση τροποποιούσα τις συστάσεις που είχε διατυπώσει προηγουμένως το Συμβούλιο κατ’ εφαρμογήν του άρθρου 104, παράγραφος
7, ΕΚ.
3)
Κάθε διάδικος φέρει τα δικαστικά του έξοδα.
Σκουρής
Jann
Timmermans
Rosas
Gulmann
Puissochet
Cunha Rodrigues
Schintgen
Macken
Colneric
von Bahr
Silva de Lapuerta
Lenaerts
Δημοσιεύθηκε σε δημόσια συνεδρίαση στο Λουξεμβούργο στις 13 Ιουλίου 2004.
Ο Γραμματέας
Ο Πρόεδρος
R. Grass
Β. Σκουρής
–
Γλώσσα διαδικασίας: η γαλλική.